C 283/72
BG
Официален вестник на Европейския съюз
11.8.2023 г.
Вторник, 14 февруари 2023 r.
3. приветства високото равнище на участие на заинтересованите страни в целия процес на преговори; подчертава, че етапът на изпълнение и мониторинг изисква истински консултации и участие на множество заинтересовани страни, включително пълноценно участие на гражданското общество, представителите на деловите среди, организациите на работниците, както и на местните и коренните общности в процеса на вземане на решения, за да се гарантира зачитането на правата на земевладение и принципа на свободно, предварително и информирано съгласие; припомня необходимостта да се повиши прозрачността, както и да се гарантира ефективното публично оповестяване на информация и своевременното предоставяне на документи на местното и на коренното население; 4. призовава Комисията и делегацията на ЕС в Гвиана да предоставят достатъчна подкрепа за изграждане на капацитет и логистична и техническа подкрепа в рамките на настоящите и бъдещите инструменти за сътрудничество за развитие, за да се даде възможност на Гвиана да изпълни ангажиментите по СДП; 5. приветства скорошното приемане на съвместната рамка за изпълнение и призовава правителството на Гвиана да следва конкретен, обвързан със срокове и измерим подход; 6. подчертава значението, което има развитието на механизми за партньорства и за сътрудничество, с цел съвместно разглеждане на всички аспекти на управлението на горите, включително аспектите, засягащи обмена на информация; 7. приветства досегашните усилия на Гвиана за постигане на напредък към повече прозрачност и очаква по-нататъшно положително сътрудничество в борбата срещу незаконната сеч; подчертава, че лошото управление и корупцията в сектора на горското стопанство ускоряват незаконната сеч и влошаването на състоянието на горите; признава ангажимента и политическата воля на Гвиана по отношение на добро управление на горите; подчертава, че успехът на прилагането на СДП относно законодателството в областта на горите, управлението и търговията (FLEGT) зависи също и от борбата с измамите и корупцията по цялата верига за доставка на дървен материал; настоятелно призовава правителството на Гвиана да подобри събирането на данни, за да приложи по-добре системата за проследяване и да продължи усилията си за прекратяване на широко разпространената корупция и да се справи с други фактори, подхранващи незаконната сеч и деградацията на горите, като се обърне по-специално внимание на митниците и другите органи, които ще играят ключова роля в изпълнението и прилагането на СДП; подчертава необходимостта от прекратяване на безнаказаността в сектора на горското стопанство чрез защита на защитниците на правата на човека в областта на околната среда и лицата, подаващи сигнали за нередности, и чрез гарантиране на ефективни средства за правна защита при нарушения на правата на човека; в този контекст приветства ратифицирането от Гвиана на Споразумението от Ескасу и подчертава необходимостта да се гарантира пълното признаване на правата на владение на земя на местните общности и коренното население, по-специално на коренното американско население, включително в контекста на минното дело; 8. приветства факта, че процесът на преговори по СДП позволи на секторите да определят споделени цели и приоритети, с които да се работи за устойчиво управление на горите и търговско сътрудничество, както и да се предложи важна възможност на обществата да участват в управлението на своите гори на местно, общностно и регионално равнище, а дори и на национално или федерално равнище; 9. подчертава, че СДП създава чудесна възможност за стимулиране на създаването на работни места в сектора на горското стопанство. подчертава, че практиките за управление на горите и търговията със законно произведен дървен материал следва да бъдат социално и икономически устойчиви, за да се гарантира, че хората участващи както пряко, така и косвено, могат да се възползват от търговията; 10. призовава във всички дейности и проекти, свързани с изпълнението на споразумението за доброволно партньорство (СДП) да бъде включен анализ от гледна точка на пола; призовава за количествен и качествен анализ, агрегиран по полов признак, на земевладението, собствеността върху активите и финансовото приобщаване в секторите, засегнати от търговията; призовава Комисията да подкрепя тези начинания с технически и човешки ресурси; 11. призовава Комисията да докладва редовно относно прилагането на споразумението, включително относно работата на Съвместния комитет за мониторинг и преразглеждане, за да се даде възможност за вземането на информирано решение, след като бъде предложен делегираният акт, с който се разрешава приемането на разрешителни FLEGT; поради това подчертава, че следва да се насърчават нови СДП с други партньори; призовава Комисията да извърши изчерпателна оценка на въздействието на СДП и на бъдещия регламент относно обезлесяването върху работниците и дребните производители от горския сектор и други свързани сектори, които ще бъдат засегнати от засиления контрол и проверки на дърводобива; 12. подчертава необходимостта да се обърне внимание на регионалното измерение на незаконната сеч и на транспорта, обработката и търговията с незаконен дървен материал по цялата верига на доставки; призовава това да бъде включено в процеса на оценка на СДП;